Dražba
Prikladáš Pas, ponechávaš na mňa,
či im dať kontru a či rieknuť slem,
pokiaľ ho spadnem, v smole tak ma zhania,
dnes v noci s tebou asi neusnem.
Splnil som a ty ku mne kráčaš,
pochopím z tvojho pohľadu,
čaká nás lásky plná čaša,
zatiaľ ma škrabkáš aspoň pod bradu.
Valentínsky turnaj
Na svätého Valentína,
mala by byť riadna zima,
vonku zima, teplo v srdci,
rád ti napchám sedem srdcí,
sedem srdcí s kontrou k tomu,
pôjdem kľačať k tvojmu domu.
Pred zohrávkou
Partnerečko moja,
Bozky až nás spoja,
Plný nepokoja,
Neutečiem z Boja.
Impas, expas, kontra,
vyhorím až do tla,
túžbu neuhasíš,
padnem päťkrát asi.
Terminologický slovník
- Pas – hláška s významom nič nové neponúkam
- kontra – hláška s významom – tento záväzok nesplnia, vytrestajme ich. Odmena za splnenie záväzku sa zvyšuje, zvyšuje sa aj trest za jeho nesplnenie
- rekontra – partner neboj sa, tento záväzok napriek kontre splníme, odmena za splnenie záväzku sa oproti kontre zvyšuje
- slem
- malý slem – záväzok sľubujúci získať 12 zdvihov z 13 možných
- veľký slem – záväzok sľubujúci získať všetkých 13 zdvihov
Za splnenie slemu získa linka vydražiteľa osobitnú prémiu
- zdvih – v iných kartových hrách sa to nazýva štych. Štyri karty, ktoré získa ten z hráčov, ktorý do zdvihu priloží najvyššiu kartu. Prvý do zdvihu vynáša ten, kto získal predchádzajúci zdvih, do prvého zdvihu vynáša hráč po ľavici vydražiteľa.
- pád – zdvih chýbajúci k splneniu záväzku, každý pád predstavuje väčšiu stratu pre linku vydražiteľa
- splniť (záväzok) – získať aspoň toľko zdvihov, koľko sa linka vydražiteľa zaviazala
- linka – dvojica hráčov sediaca oproti sebe tvoriaca partnerský pár
- vydražiteľ, zohrávajúci, hlavný hráč – hráč linky, ktorá ponúkla najvyšší záväzok, ktorý ponúkol farbu záväzku na tejto linke ako prvý
- ponuka – hláška sľubujúca získať určitý počet zdvihov, ak tromfy budú ponúknutá farba
- záväzok – najvyššia ponuka sa stane zohrávaným záväzkom
- farba ponuky, farba záväzku – tref, káro, srdce, pika, bez tromfa (farby sú uvedené od najnižšej po najvyššiu)
- bez tromfa – najvyšší druh ponuky na danom stupni, žiadna farba nebude privilegovaná, bezfarebný záväzok
- tromf – každá karta vo farbe farebného záväzku. Aj tromfová dvojka má vo zdvihu vyššiu hodnotu, než eso
- stupeň záväzku – každý hráč má 13 kariet a celkovo možno získať 13 zdvihov, nevyhnutne jedna linka musí získať viac zdvihov ako druhá, minimálne 7-6, maximálne 13-0, preto sa prvých 6 zdvihov nepočíta do stupňa záväzku, ten kto chce zohrávať sa musí zaviazať získať aspoň 7 zdvihov, 7 mínus 6 je 1, záväzok na prvom stupni teda hovorí: ak budú tromfy mnou licitovaná farba, získame najmenej 7 zdvihov, záväzk na 7 stupni hovorí – získame 13 zdvihov
Takto by som mohol pokračovať ešte veľmi dlho, na každý bridžový termín nadväzuje ďalší a ďalší bridžový termín. O slovenský terminologický slovník som sa kedysi pokúsil na slovenskej Wikipédii,obsahuje možno tretinu mne známych bridžových termínov, popritom množstvo termínov ani nepoznám. Na terminologický slovník lásky som úplne rezignoval, keďže každé slovo je v nej kontextovo závislé a môže vyjadrovať najhlbšiu lásku či najvyššie opovrhnutie.
Napriek vyššie uvedenému je bridž jednou z najkrajších a pritom najjednoduchších hier. jednoduchšou a krajšou je nanajvýš láska, či go, ktoré spolu s bridžom sú napriek svojej jednoduchosti hrozne zložité vo svojej komplexite.
Neviem, či výklad bridžových termínov čitateľovi pomohol pochopiť obsah básní alebo odhalenie terry incognity prvotný dojem celkom rozbilo.